मजदुर सहीद स्मृति उपभोक्ता सहकारीबाट पैसा लगेर नतिर्ने अर्को समूह बाबुराम गौतमको समूह हो । उनी अहिले माओवादी केन्द्र ओखलढुङ्गाका संयोजक समेत हुन् । गौतमले खेलकुद सामग्रीको थोक तथा खुद्रा विक्रीका लागि भन्दै २५ जनाको समूह बनाएर १ लाख ७० हजारका दरले ४२ लाख ५० हजार रकम लगेका थिए । अन्य व्यवसाय डुब्ने भएपनि खेलकुद सामग्रीको ब्यापारमा नाफा मात्रै हुनुपर्ने हो । तर उनले त्यसको ब्यापारबाट भएको नाफा कहाँ लगे पत्तो छैन । सहकारीलाई तिर्नुपर्ने रकम उनले अहिलेसम्म तिरेका छैनन्, जुन युवा तथा साना उद्यमी स्वरोजगार कोषको रकम हो ।
